A Bizottság irányelve
(1988. december 15.)
a zöldségvetőmag forgalmazásáról szóló 70/458/EGK tanácsi irányelv I. mellékletének terményelkülönítő feltételeiben említett mangold- és céklafajták csoportjainak meghatározásáról
(89/14/EGK)
AZ EURÓPAI KÖZÖSSÉGEK BIZOTTSÁGA,
tekintettel az Európai Gazdasági Közösséget létrehozó szerződésre,
tekintettel a legutóbb a 88/380/EGK irányelvvel [1] módosított, a zöldségvetőmag forgalmazásáról szóló, 1970. szeptember 29-i 70/458/EGK tanácsi irányelvre [2] és különösen annak I. melléklete 4. A. pontjának utolsó mondatára,
mivel a 87/481/EGK bizottsági irányelv [3] módosította a mangold- és céklavetőmag termelésének a 70/458/EGK irányelv I. mellékletének 4. pontjában megállapított terményelkülönítő feltételeit;
mivel, a 87/481/EGK irányelv értelmében, az azonos alfajba tartozó szomszédos növénytől való legkisebb távolság, amely nem kívánt idegen beporzást eredményezhet, attól függ, hogy a mangold és a cékla az említett szomszédos növényekkel azonos fajtacsoportba tartozik-e;
mivel ezért meg kell határozni a 70/458/EGK irányelv I. mellékletének 4. A. pontjában említett mangold és cékla fajtacsoportját;
mivel az ezen irányelvben előírt intézkedések összhangban vannak a Vetőmagok és Szaporítóanyagok Állandó Bizottsága véleményével,
ELFOGADTA EZT AZ IRÁNYELVET:
1. cikk
A 70/458/EGK irányelv I. mellékletének 4. A. pontjában említett mangold és cékla fajtacsoportját ezen irányelv melléklete tartalmazza.
2. cikk
A tagállamok meghozzák azokat az intézkedéseket, amelyek szükségesek ahhoz, hogy ennek az irányelvnek legkésőbb 1990. január 1-jéig megfeleljenek. Erről haladéktalanul tájékoztatják a Bizottságot.
3. cikk
Ennek az irányelvnek a tagállamok a címzettjei.
Kelt Brüsszelben, 1988. december 15-én.